text: Chokeret efter mulig påsat brand 
  05 juni 2015 kl. 07.47
  22-årig kvinde, der blev reddet ud fra branden i Sønderborg, har det godt men rystet over at branden kan være påsat,
  Nanna Marie Christensen ligger lige nu fredag kl. 10 på sygehuset i Sønderborg.
  - Måske påsat?
  Den 22-årige kvinde er tydeligt rystet over oplysningen og har umiddelbart svært ved at forestille, hvem der kunne finde på sådan noget. 
  Hun var alene i ejendommen, da branden brød ud. Hun kunne høre dørmanden fra det nærliggende diskotek råbe i opgangen: "Det brænder. I skal ud!"
  Da hun ville flygte ud af hoveddøren fra sin lejlighed på 2. sal, måtte hun dog hurtigt rykke tilbage.
  - Det røg simpelthen så meget, og jeg kunne ikke se om der var flammer, så jeg stod der i soveværelset, fortæller hun.
  Brandmænd fik dog hurtigt sat en stige op, så hun ad den vej kunne komme ned og væk fra branden.
  Hun siger, at hun har det fint og snart kan komme hjem.
  - Så må jeg se om jeg overhovedet må komme ind og om hvor store skaderne er i lejligheden.
  Nanna Marie Christensen er sygeplejerskeelev netop på Sønderborg Sygehus, men flytter snart fra ejendommen og til Esbjerg, hvor hun kommer fra.
  